Németh Anita

**CSILI ÉS BORS**

egyfelvonásos

CSILI (harmincas csaj)

BORS (harmincas srác)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Egy szobában késő este*

*Csili a laptopnál ül az ágyán és dolgozik. Póló és leggings van rajta, haja ziláltan feltűzve. Az ágyon, az éjjeli szekrényen, az ágy körül szanaszét könyvek, vitaminos dobozok, kekszes zacskók, csokik és ruhák hevernek. Késő este van, sötét, az éjjeli szekrényen olvasólámpa világít. Csili fáradt, nyújtózkodik, hátra dől egy pillanatra. Megfogja a keze ügyében heverő narancssárga C vitaminos dobozt, kivesz belőle egy kapszulát, felemeli az éjjeli szekrényen lévő bögrét, lenyeli a kapszulát. Eszik rá egy kocka csokit. Hátra dől pár pillanatra, és becsukja a szemét. Ekkor becsipog a csetprogram, valakitől üzenet jött. Csili megdörzsöli a szemét, álmosan ránéz az üzenetre. Bors küldte.*

BORS Te hol is laksz?

*Csili csodálkozva nézi, aztán írni kezd.*

CSILI Egyébként szia. ☺ Miért?

BORS Odaugranék.

CSILI Hm. Ez most, hogy jutott eszedbe?

BORS Egyedül vagy?

CSILI Igen, de…

*A képernyő berregni kezd, felugrik egy ablak, ami a bejövő hívást jelzi. Csili nagy levegőt vesz, a hajába túr, végül egy mozdulattal kibontja, és ráklikkel a hívásfogadásra. Bors jelenik meg a képernyőn. Ingben, kalapban ül egy kisbusz hátuljában elheverve, kicsit spiccesen.*

BORS Sziaaa. Koncertről megyünk haza, a többieket már kiraktuk, Petike elvisz hozzád.

CSILI Huhh… De én még mindig messze lakom.

BORS Nincs az olyan messze.

CSILI Figyi. Holnap határidőm van. Vagyis ma. Meghát… Kicsit bonyolult itt nálam… Hozzám nem szoktak csak így pasik beugrani.

BORS Csak te szoktál koncertekre járni…

CSILI Bánod?

BORS Isteni szerencse. Írd meg a címed!

CSILI Figyi, holnap este a városban?

BORS Ma van ma.

CSILI De itt és most nem jó.

BORS Akkor menjek haza, és …?

CSILI *(gyorsan közbevág)* Igen…

BORS Oké. Tegyünk pontot a végére.

CSILI Oké. Nekem most dolgoznom kell. Csá.

*Csili kikapcsolja a csetablakot. Hátra dől. Nézi a plafont, harapdálja a száját, mélyeket lélegzik. A haját visszatekeri kontyba. Megpróbál újra a munkára koncentrálni, de nem nagyon megy neki. Feláll és az ágya mellett csinál pár napüdvözlet jóga gyakorlatot. Felemeli az éjjeli szekrényről az bögréjét, de az üres. Kimegy a szobából kezében a bögrével. Az éjjeli szekrény mellett az ágyon a monitort látjuk. Pár másodperc múlva előugrik a csetablak. Bors üzeneteket küld.*

BORS Hello. Hazaértem.

*Csili nem válaszol, mivel nincs a szobában.*

BORS Hellooooo. Itt vagy? Hellohello!

*Csili visszajön, leül az ágyra, észreveszi a csetablakot. Kortyolgat a bögréjéből. Nézi a monitort. Nem tudja, visszaírjon-e. Végül írni kezd.*

CSILI Teát főztem.

BORS Csorgattál bele mézet, mint a múltkor a pultnál?

CSILI Nem. Most kifacsartam a maci mézből.

*A laptop berregni kezd, a képernyőjén felugrik az ablak, ami a bejövő hívást jelzi. Csili tanácstalanul nézi a képernyőt, elgyengül, és ráklikkel a fogadás gombra. A képernyőn megjelenik Bors, egy fürdőszobában áll félmeztelenül, alsógatyában, de jobbára csak deréktól fölfelé látszódik. A telefonja kameráját használja. Belevigyorog a kamerába.*

BORS Gondoltam, felhívlak. Ha már kifacsarni nem akarsz.

*Csili nézi a fiút, közben az ajkát harapdálja.*

BORS Vagy mégis?

CSILI És mi van a ponttal?

BORS Mivel?

CSILI Amit a végére kell tenni?

BORS Hát az most jön.

CSILI Ahha. De nekem meg a mondatok végére kell pontot tennem, amiket még le kell írnom.

BORS De azért megnézed, ahogy zuhanyzom?

*Bors leveszi az alsógatyáját, de csak deréktól fölfelé látjuk továbbra is. Csili nézi a fiút, pislog egyet, hosszan.*

CSILI Már elment a sofőröd?

BORS Hívjak egy taxit?

CSILI Aha. Megírom a címet.

*Csili kinyomja a kamerát és írni kezd. A képernyőt látjuk.*

*KÉPERNYŐ Hosszúberek, Hold utca 2.*

*Csili és Bors együtt lépnek be a szobába, ahol a korábbi állapothoz képest már rend van. Csili már csinosan van felöltözve, haja kibontva. Bors a lány csípőjét fogja, mögötte áll, de azonnal a torkába nyal. Csili hátulról húzza magához a fiút. Vadul csókolóznak. Csili picit eltolja a fiút és bezárja az ajtót.*

BORS Egyedül laksz?

CSILI Apám lakik a szomszéd lakásban.

BORS De egyébként?

CSILI Egyébként egyedül.

BORS És a húgod?

*Csili megmarkolja a srác ingét a nyakán.*

CSILI És a tiéd?

*Bors meglepetten néz Csilire, mélyen néznek egymás szemébe.*

CSILI Ugye, hogy szar érzés? Ő is énekelt a koncerten, nem? Eszedbe jutott, hogy magaddal hozd?

BORS Nem.

CSILI Na, látod. Egyébként a húgom nem itt lakik. Felejtsd el a gondolatot is.

BORS *(hebegve)* Oké.

*Bors leveszi a kabátját. Elővesz a zsebeiből két dobozos sört. Csili az ágyhoz megy, kikapcsolja és elrakja a laptopot.*

BORS Hoztam sört.

CSILI *(meglepetten)* Tudod, hogy nem iszom alkoholt.

BORS *(kicsit zavarban*) Hát… erre nem emlékeztem. Elég… felszabadult szoktál lenni… Én iszom.

CSILI (*elnézően)* Azt látom.

*Bors megint megragadja a lány csípőjét, az ágyhoz húzza. Csili megérinti a fiú arcát és gyengéden megcsókolja. Bors lefekszik a franciaágyra, de nem hosszában, hanem keresztben. Csili melléfekszik. Egymással szemben fekszenek, finoman simogatják egymást*

CSILI És hol volt a koncert?

BORS Nem tudom. Valahol messze.

CSILI *(évődve)* Olyan messze, hogy nem voltak fiatal kislányok?

BORS Nem tudom.

CSILI Esetleg egy ikerpár?

BORS Betartottam a két méter távolságot.

*Csili hirtelen felül.*

CSILI Basszus, tényleg…! Járvány van…

BORS Ja, egyik napról a másikra.

CSILI Így nem tudtál senkit felszedni, mi? Csak ezért jöttél hozzám.

*Bors is felül.*

BORS Miért, máskor nem akartam jönni? Hányszor írtam már rád koncert után?

CSILI De. Akartál. Koncert után.

BORS Te nem akartad.

CSILI Én most mindig a laptopnál ülök, még nem nagyon tűnt fel, hogy bármi megváltozott. Egyáltalán, hogy lehet most koncertezni?

BORS Szabadtéren még lehet. De szerintem már nem sokáig.

CSILI Márciusban szabadtéren?

BORS Örültünk, hogy nem mondták le, mert aztán nem tudom, miből fogunk élni.

CSILI Ja, a lányok meg úgysem fáznak. Tombolnak nektek.

BORS Azért nem tombolnak. És voltak fiúk is meg idősebbek is. Ez nem egy rock zenekar.

CSILI Nem. És pont ezért vagytok extra szexik.

BORS Igen? … Vagyunk? Ezért nyomul rád az egész zenekar?

CSILI Láttad, hogy mindenkit lepattintottam a múltkor is. Mégis csak a vendégénekesnővel beszélgettél. Hozzám sem szóltál, pedig akkor ott voltam. Nem kellett volna taxiznod.

BORS Az egész zenekar körülötted állt. A pulthoz sem fértem oda.

CSILI (erőteljesen, de higgadtan) És mit csináljak? Mondjam meg nekik, hogy a te szeretőd vagyok?

BORS Nem…. vagy…

CSILI (kevésbé higgadtan) Nem? Akkor ez mi, hogy most itt vagy? Cicázunk? Ahogy mondani szoktad? Mert ez olyan úrias a rockerstílussal szemben?

BORS Jó… Nem úgy értettem.

CSILI (*higgadtan)* Ha még egyszer otthagysz egy ilyen helyzetben, megmondom nekik. Nekem ez nem ciki. Csak miattad nem mondtam.

BORS Jó. Bocs…

*Ülnek az ágyon egymás mellett. Bors simogatni kezdi a lány hátát, megcsókolja a nyakát.*

CSILI Hát, mi most nem tartjuk be a 2 méter távolságot. És már alaposan csókolóztunk is.

BORS Akkor a csókot hagyjuk?

CSILI Nem tudom.

*Bors feltérdel, felhúzza maga mellé a lányt is. A válla mögé dobja a lány hosszú haját.*

BORS Az a kép, amit a múltkor küldtél…

*Bors leveszi a lányról a felsőjét. Csili melltartóban térdel Bors előtt. A fiú simogatni kezdi a lány arcát, aztán hanyatt dönti. Hevesen szeretkezni kezdenek.*

*Bors és Csili keresztben fekszik a franciaágyon. Átölelik egymást, szundítanak. Takaró van rajtuk, csak a meztelen válluk látszódik ki. Az ablakon át látni, hogy alacsonyan elhúz egy repülő. A zúgás viszonylag hangos. Bors felriad, felül. Csili is felébred.*

BORS Hány óra van?

CSILI Kábé 3.

BORS De éjjel vagy nappal?

CSILI Éjjel van, nyugi

*Csili visszahúzza a fiút.*

CSILI Na megérte ennyit taxiznod?

BORS Nem taxiztam sokat.

CSILI *(incselkedve)* És ebből most ez volt a fontosabb?

*Bors felnevet.*

BORS Megérte. Csak azt akartam mondani, hogy nem laksz olyan messze Pesttől. Ráadásul én itt lakom Dél-Pesten, egy köpésre.

CSILI Igen, erről már beszéltünk.

*Bors felül.*

BORS Tényleg? Ja… Tényleg. Figyi, nagyon késő van. Vagyis korán. Neked is határidőd van. Hívsz nekem egy taxit?

*Csili is felül, átkarolja a fiút hátulról.*

CSILI Kértem haladékot. Csak úgy lettem volna kész, ha egész éjjel dolgozom.

BORS Aha. Hívsz egy taxit? Én nem tudom a címet. De az én számomról kéne hívni.

*Bors lehajol, előveszi a földre dobott nadrágjából a telefont és az ágyra dobja. Csili kelletlenül nézi.*

BORS Nem fog hamar ideérni a városból, addig még úgyis maradok.

CSILI Nem szeretném megfogni a telefonodat. Azon van a legtöbb kórokozó. Biztos az egész zenekar végigtapperolta. Ha más nem is…

BORS Mért tapperolták volna végig?

CSILI Szelfik, a telódra lementett fotók, a frissen érkező képek…

BORS Nem mutattam meg nekik a képedet a múltkor. Mondtam már.

CSILI Akkor sem volt korrekt, hogy úgy kértél tőlem képet, hogy ők is ott voltak.

BORS Részeg voltam. És tudtad, hogy ott vannak.

CSILI Nem tudtam. Leléptem, mert csak az énekesnővel foglalkoztál. Később írtál rám.

BORS De koncert után voltunk. A csajt egyébként Petike vitte haza. Nekem eszem ágában sem volt.

CSILI Azt hittem, hogy már otthon vagy, vagy legalábbis úton. Mindig csak akkor szoktál írni.

BORS Úton is voltunk, csak többen ültünk a taxiban.

CSILI És pont ezért kérted a képet akkor. És bosszúból árultad el, hogy ők is ott vannak. Mert féltékeny voltál, hogy körül udvaroltak.

BORS Ez a viszony nem szól a féltékenyégről.

CSILI Viszony?

*Bors lehajol és felveszi az alsóruháit.*

BORS Hívsz egy taxit? Azzal a törlőizével, amit az előbb adtál, le tudod törölni a telefont, nem?

*Csili a törlőkendőcsomagra pillant, ami ott hever az ágyon kibontva.*

CSILI Az nem elég. Az direkt víztiszta.

BORS Micsoda?

CSILI Víztiszta.

BORS Az mi?

CSILI Hát nincs babaillata meg semmi. Jobb így, nem?

BORS Nekem mindegy.

CSILI Néha nem mindegy.

*Bors a lányra kapja a szemét.*

BORS Van valaki, akinek nem mindegy, mi?

CSILI Néha… van…

BORS És még te beszélsz…

CSILI Ez azért nem ugyanaz! És én mindig korrekt voltam veled.

*Csili is felveszi az alsóruháit, a telefonjáért nyúl és tárcsáz.*

CSILI Halo. Szeretnék egy autót. Hosszúberek, Hold utca 2. … Pestimrére. Patak utca 10.

*Bors a lányra pillant, meglepi, hogy a lány valahonnan emlékszik a címére.*

CSILI Mikor fog ideérni? Oké, köszi.

CSILI Mindjárt visszaszól, hogy mikor jön.

*Csili hanyatt dől. Bors ül az ágy szélén. Eltelik pár pillanat.*

*Csili telefonja megszólal.*

CSILI Halo. … Micsoda?? De hogy-hogy? De mikor? Meddig? Értem…

BORS Mi van?

CSILI (*döbbenten)* Lezárták a várost a járvány miatt.

BORS Micsoda??

CSILI Kijárási tilalom van. Meg bejárási is. Fél órája lépett érvénybe. Már nem lehet bemenni a városba.

BORS Úristen.

CSILI Basszus.

BORS Mondtam, hogy hívd azt a taxit. Fél órája még vissza tudtam volna menni.

CSILI Fél órája még aludtunk.

BORS Jöhetett volna előbb az a hülye repülő, ami felébresztett. Vonat vagy busz van itt?

CSILI Nem, csak repülő. De az nem áll meg. Persze, hogy van vonat és busz. De még nem járnak, és nem tudom, hogy most fognak-e egyáltalán.

BORS Nézd meg azért!

CSILI Nézem.

*Csili nézi a telefonját.*

CSILI A MÁV-START azt írja, hogy türelmet kérnek a további tájékoztatásig.

BORS Volán?

CSILI Dettó.

*Egymásra néznek.*

BORS Most mit csináljak?

CSILI Nem tudom.

*Bors járkálni kezd, Csili az ágyon feszeng. A helyzet mindkettőjüknek kellemetlen.*

BORS Nem maradhatok itt.

CSILI Nem.

*Bors a lányra kapja a szemét. Csili lehajtja a fejét.*

BORS Gyalog milyen messze vagyok Pesttől?

CSILI Nem tudom pontosan.

BORS Ugye neked is ez jutott eszedbe?

*Csili bólint.*

CSILI Kb. 20 kilométer.

*Bors grimaszol. Csili megfogja a telefonját, megnézi egy térképes oldalon a távolságot. Bors is a telefon fölé hajol.*

CSILI Ja. A reptér 20 km. És az Pest határán van.

BORS Ahhoz még midig túl részeg vagyok.

CSILI Meg a reptér felé nem mehetsz. Tuti, hogy ott a legnagyobb az ellenőrzés.

BORS Bassza meg. Nincs más út?

CSILI Hát a kocsiút a reptér felé megy. Földutak vannak még.

BORS És merre?

CSILI Csak Hosszúberek határát ismerem.

BORS Mit?

CSILI Hosszúberek határát. Így hívják. Most itt vagyunk.

BORS Oké, oké.

CSILI De neked ugye tovább kell menned. Mondjuk, biztos vannak valahol térképek a földutakról is.

BORS Nem ismersz valakit, aki ismeri a földutakat?

CSILI De…

BORS Kit?

CSILI Apámat.

BORS Valaki más?

Csili hallgat.

BORS Na?

CSILI Meg a pasimat…

*Bors abbahagyja a járkálást a lányra pillant.*

BORS Ahha.

*Hallgatnak.*

BORS Fasza.

CSILI Igen, ők ismerik a földutakat. Földutakon járnak vadászni.

BORS Mit csinálni?

CSILI Vadászni.

BORS Együtt?

CSILI Néha együtt is.

*Bors leül, nagy levegőket vesz.*

BORS Kicsit hányingerem lett.

*Csili gyorsan feláll.*

CSILI Ne már. Nem bírom, ha valaki hány.

BORS Nyugi.

*Csili egyre idegesebb.*

CSILI És épp szét van verve a vécém. Csak az apámnál van vécé.

BORS Nyugi. Nem fogok hányni. Sosem hányok.

CSILI Biztos?

BORS Van benne rutinom.

*Csili kicsit megnyugszik, visszaül az ágyra.*

BORS Most pont ettől lettél ennyire ideges?

CSILI Nem bírom a részeg embereket.

BORS (*kiszalad a száján)* De hát én mindig részeg vagyok, ha veled vagyok.

CSILI (*csípősen)* Én meg mindig józan.

BORS Azt azért nem mondanám.

CSILI Hát inni, nem iszom.

BORS De így se maradsz józan.

CSILI Lehet… De te meg nem vagy annyira részeg.

BORS Csak tudom, mennyit ittam.

CSILI Azért iszol, hogy legyen mire fogni a csajozást. És ehhez nem kell sokat innod.

BORS Azért csajozom, mert nincs itt a barátnőm. Távkapcsolat.

*Csili a fiúra néz.*

CSILI Szép.

BORS Sosem titkoltam.

CSILI Miután már nem tudtad…

BORS Sose mondtad, hogy zavar.

CSILI Nem. De azt azért te is tudod, hogy egy távkapcsolatban sem kötelező…

BORS Igen? És mi van a pasiddal? Gondolom, nem távkapcsolat, ha itt vadászik az apáddal?

CSILI Attól még lehetne távkapcsolat. A vadászok, ha kell, a fél országot átutazzák oda meg vissza egy éjszaka alatt, hogy vadászhassanak. Pont, mint a zenészek…

*Hallgatnak.*

BORS És most is vadászni vannak?

CSILI Dehogy. Miért? … Nem fognak lelőni.

BORS Ez eszembe sem jutott.

CSILI Akkor jó. Mert gyerekkorom óta mindenki ezzel jött.

BORS Mivel?

CSILI Hogy az apám lelövi, ha a közelembe mer jönni.

BORS Én nem jövök ezzel. Viszont pisilnem kell. És ha jól értem, csak apádnál van vécé, úgyhogy bíztam benne, hogy vadászni van.

*Csili elneveti magát.*

CSILI Ne már. Ez komoly?

BORS Teljesen.

CSILI Te jó ég. Most csempésszelek át?

BORS Muszáj lenne.

CSILI Jó, hát… megpróbálhatjuk, ha muszáj. Most végül is én is az ő vécéjét használom.

*Bors feláll, már indulna kifelé a szobából.*

CSILI De legalább öltözz fel.

BORS Ja. Jó.

*Bors felveszi a nadrágját és az ingét. Elkezdi felhúzni a cipőjét.*

CSILI Azt nem kell. Zokniban gyere, minél csendesebben.

BORS És te nem öltözöl fel?

CSILI Ja. De.

*Csili is felveszi a nadrágját. Zokniban kiosonnak.*

*Kintről ajtónyitások, csukások, majd egy zár zörgése hallatszódik. Aztán Csili és Bors hangja:*

CSILI (*kintről, csak hang)* Miért zártad be? Ne zörögj feleslegesen. Nyisd ki!

BORS (*kintről, csak hang)* De most már bezártam. Nem mindegy?

CSILI *(kintről, csak hang)* Nem. Rosszabb, ha akkor nyitod ki, ha közben kijön.

BORS *(kintről, csak hang)* Miért, kijön?

CSILI *(kintről, csak hang)* Mondom, *ha* kijön. Siess már, ne beszélj.

BORS (*kintről, csak hang)* Oké, de ne menj sehova.

CSILI *(kintről, csak hang)* Dehogy megyek. Itt állok az ajtó előtt.

BORS (*kintről, csak hang)* És mi lesz, ha kijön?

CSILI (*kintről, csak hang)* Áhh… Előveszi a puskáját… Majd úgy teszek, mintha én akarnék bemenni a vécébe. Csak siess már!

*Pisilés hangja hallatszódik. Aztán vécéöblités, ajtónyitások, csukások. Csili és Bors visszajönnek, leülnek az ágyra.*

CSILI Huhh.

BORS Ja.

*Hallgatnak.*

BORS De tényleg, mit szólna apád, ha meglátna itt?

CSILI Semmit. Nem az a fajta. … Meg hát nem is szólhat.

BORS Miért?

CSILI Vadászok. … Ugyanolyanok, mint a zenészek, ha érted…

BORS Értem.

*Hallgatnak.*

BORS De a pasid…

CSILI Igen… Miatta nem tudhatja meg.

BORS Jóban vannak?

CSILI Nagyon.

BORS És ő miért nincs itt? Vagy mikor jön?

*Csili az ujjait hajlítgatja.*

CSILI Nem tudom…

BORS Lehet, hogy hamarosan beállít? A vadászatból?

CSILI Dehogy…

*Bors felpattan.*

BORS Én most elmegyek.

CSILI De hova, merre?

BORS Mindegy. Para az egész. Balhé lesz, ha bármelyikük itt talál.

CSILI Legalább gondoljuk át előtte.

BORS Bezártad az ajtót?

CSILI Nem, de bezárom.

BORS Basszus.

*Csili bezárja az ajtót.*

BORS Miért hoztál ilyen helyzetbe?

CSILI Milyenbe? Mondtam, hogy itt és most nem jó. És egyébként sem hiszem, hogy 1-2 óránál többet szándékoztál maradni. Nem tehetek róla, hogy közben lezárták a várost.

BORS De nem tudtam, hogy az apád a szomszédban lakik, a pasiddal jár vadászni, és szét van verve a vécéd.

*Csili elneveti magát.*

BORS Ne nevess már.

*Csili odalép a fiúhoz és átöleli. A fiú kelletlenül hagyja.*

CSILI Nyugi, minden oké lesz. Nem jön ide senki.

*Visszaülnek az ágyra. Hallgatnak.*

BORS Azt sem tudtam, hogy van pasid.

CSILI Pedig a legelején mondtam, hogy van pasi az életemben.

BORS Ez nem ugyanazt jelenti. És azt hittem, hogy csak önérzetességből mondod. Meg hogy azóta már nincs.

CSILI Hát, én nem posztolok közös fotókat, az igaz...

*Bors kifújja a levegőt.*

BORS Te is megcsalod, nem?

CSILI Ez nem ugyanaz.

BORS Miért jössz mindig ezzel, miért ne lenne ugyanaz?

*Csili hallgat.*

BORS Azért, mert nem élsz vele együtt? Azért, mert vadász, és ő is olyan, mint a zenészek? Azért, mert nem posztolsz közös fotót?

*Csili hallgat. Bors a fejét rázza.*

BORS Mikor fog idejönni? Titkos ügynök, hogy nem lehet róla beszélni?

CSILI Csak délután szokott jönni.

BORS Akkor délután jön?

CSILI Nem hiszem… Nem…

BORS Miért nem?

CSILI Mert elfoglalt.

BORS És mi foglalja el?

CSILI A munkája.

BORS Akkor titkos ügynök?

*Csili hallgat.*

CSILI Meg a családja.

*Bors meglepetten a lányra néz.*

BORS Nős?

CSILI Igen.

BORS Gyereke is van?

CSILI Igen.

*Bors még mindig csak nézi a lányt. Hallgatnak.*

CSILI Távkapcsolat.

*Bors felhúzza a szemöldökét.*

BORS De messze is lakik?

CSILI Nem. Csak időben táv. Ritkán jön, viszonylag.

*Bors kifújja a levegőt.*

BORS Szép.

CSILI Neki családja van. A te barátnődnek nincs családja, csak messze lakik.

BORS Hát ez az, hogy a pasidnak még családja is van! Miért vagy vele?

CSILI Nemcsak vele vagyok.

BORS (*meglepetten)* Hanem?

CSILI Veled is.

*Bors hallgat.*

CSILI Jó, tudom, hogy te még egy féltucat másik lánnyal is vagy.

BORS Ez nem igaz! Nincs más. És nem is akarok.

*Csili meglepődik.*

CSILI Azért ez régebben nem így volt.

*Bors hallgat.*

BORS A pasid tudja, hogy van más is?

CSILI Nem. És nem is szeretném, ha megtudná. Bár lehet, hogy… így érezné… reálisnak.

BORS És apád mit szól, hogy egy nős pasival vagy?

CSILI Nehezen szokta meg. De ő is így élt. … Azért azt hiszem, örülne, ha változtatnék.

*Hallgatnak.*

BORS Ma estére nálam lesz a barátnőm.

CSILI *(meglepetten)* Igen?

BORS Igen. Megbeszéltük, hogy feljön hozzám vidékről, mert az egyetemet bezárták. És akkor miért ne legyünk együtt.

CSILI Miért is ne? És ő mit tud …? A többi csajról?

BORS Semmit. És nincs többi csaj, már mondtam.

*Csili nézi a fiút.*

CSILI És rólam?

BORS Rólad se.

CSILI És ez biztos?

BORS (*kicsit bizonytalanul)* Biztos.

*Csili hallgat.*

CSILI Nem tudom…

BORS Mit nem tudsz?

CSILI (*kicsit bátortalanul)* Hogy melyik a rosszabb. Ha tényleg nem tud semmit, vagy ha tud.

BORS Miért lenne az rossz, ha nem tudna semmit?!

CSILI Hát nem ismer téged? Mit tud rólad? Kinek hisz?

*Bors hallgat.*

BORS Haza kell érnem estére.

CSILI De egyébként hogy fog bejutni a barátnőd a városba? Őt sem fogják beengedni.

BORS Nem kell bejutnia, mert már ott van. Egy barátnőjénél alszik ma éjjel.

CSILI *(meglepetten)* Miért?

BORS Mert nekem koncertem volt.

*Csili nézi a fiút.*

CSILI Szóval te tudtad, hogy ma este már nálad lesz, és mégis idejöttél.

*Bors hallgat.*

BORS Igen.

CSILI És miért? A barátnőd már nem volt távol, már a városban volt.

BORS Részeg voltam.

CSILI És miért nem őt kerested részegen?

BORS (kifakad) Mert tudtam, hogy most egy darabig nem fogunk.. Nem lesz semmi… más.. veled..

*Csili nézi a fiút. Hallgatnak.*

CSILI Szerintem most aludjunk egy kicsit. Aztán majd világosban elmész a földutakon. Vagy nem tudom…

BORS Oké. Elájulok a fáradtságtól.

CSILI Valamikor délelőtt jönnek megcsinálni a vécémet.

BORS Szuper.

*Bors eldől az ágyban keresztbe. Csili az ágy hosszában helyezkedik el.*

CSILI Gyere már ide.

*Bors a lány mellé fekszik.*

CSILI Csak ez az egy paplan van most itt.

BORS Nem baj, elég lesz.

*Bors bebújik a paplan alá. Leragad a szeme.*

*Csili is elhelyezkedik, lekapcsolja az olvasólámpát. Leteszi a fejét. De ekkor rezegni kezd a telefonja. Felveszi.*

CSILI Haló. … Ó… Értem. Igen. Ö… Nem tudom. Visszaszólok majd.

*Csili ébresztgetni kezdi a fiút.*

CSILI Figyelj… Hahó… Most szólt a diszpécser, hogyha budapesti lakcímed van, akkor 72 órán belül még visszamehetsz a városba.

*Bors nem figyel, alszik tovább. Csili nézi a fiút. Visszafekszik. Bors közelebb húzódik hozzá, átöleli a lányt. Kifliben fekszenek és alszanak.*

*Sötét*

2020